Lodve Solholm (Fremskrittspartiet), 2000-06-05:
Denne lovendringa er, som det er sagt av både saksordføraren og talsmannen frå Arbeidarpartiet, Odd Eriksen, eit oppreinskingsføretak, ei opprydding når det gjeld eit regelverk som har vore til dels tungvint og til dels umoderne. Eg stør mange av dei synspunkta som saksordføraren og representanten frå Arbeidarpartiet har, og innstillinga viser også at det stort sett er ein samla komite som står saman om dei vesentlege punkta. Dette er også tilpassa ei lov vi behandla i fjor vår om kommunale føretak og interkommunale selskap. Eg vil elles seie nokre få ord om dette med rekneskapssystemet, som eg synest det er viktig at vi ser litt på. Kommunane, og fylkeskommunane også så lenge dei måtte eksistere, eg håpar det ikkje blir for lenge, vil meir og meir bli ei moderne verksemd. Dei blir meir og meir tilpassa til å bli ei verksemd som skal fungere i marknaden, og som skal gi tenestetilbod. Då er det også viktig at den verksemda, til liks med private verksemder og andre verksemder som fungerer i ein marknad, har eit rekneskapssystem som kan samanliknast. Og dette er også viktig om ein skal få innført endå meir konkurranseutsetting i offentleg sektor, slik at ein på den måten kan samanlikne private og offentlege tilbydarar i konkurransen, for eg ser det ikkje særleg ønskeleg at vi får private monopol. Det er faktisk verre enn offentlege monopol. Derfor ønskjer eg, og ser for meg, konkurranse mellom offentlege og private verksemder i ein marknad, og då er det viktig at både offentleg og privat sektor har eit rekneskapssystem som kan samanliknast for at ein på den måten kan sjå kva dei reelle kostnadene er. Eg overlèt til Høgre sin talsmann å fremme det forslaget som er teke inn i innstillinga, og som Framstegspartiet er med på. Så nokre ord om det forslaget som eg synest fleire enn SV og Framstegspartiet burde vere med på, og det gjeld den udemokratiske retten der ein i eit kommunestyre blir tvinga til å stemme for ei sak som ein er imot, og stemme for ting som ein ikkje har hatt den minste innverknad på. Vi har eit system her i huset som gjer at ein representant aldri blir tvinga til å stemme for noko ein er imot, og ein burde faktisk også kunne ha det systemet i kommunestyresalen at ein ikkje skal kunne bli påtvinga alternativ votering når enkelte vil motsette seg det fordi ein ønskjer å stemme mot begge alternativa. Dette har med demokrati å gjere, og Noreg er kjent for å ha eit godt demokrati på mange område, der også mindretala får lov til å vere mindretal og får lov til å kunne stemme for det ein er for, og mot det ein er mot, utan at ein skal tvingast til noko. Derfor burde det kunne la seg gjere også i kommunesektoren å få til eit system, vel vitande om at det i verste fall kanskje vil føre til at ein ikkje får eit vedtak. Men vi har jo prøvt det systemet her i huset nokre gonger etter at vi fekk det nye budsjettsystemet, og det har ført til at det har tvinga seg fram forhandlingar der også såkalla subsidiære haldningar får kome til uttrykk, og som gjer at ein faktisk kan stemme for, slik det er sagt, kanskje med fingrane for nasen i enkelte høve, men då blir det i alle fall gjort eit vedtak. Eg overlèt i dette tilfellet til representanten frå SV å fremme det forslaget.